Diari Oficial de la Generalitat Valenciana


Sumari del DOGV 9282, del 21-02-2022 (2022/679)

RESOLUCIÓ de 16 de febrer de 2022, del Rectorat de la Universitat d'Alacant, per la qual es publica el conveni de col·laboració entre la Universitat d'Alacant i l'organisme autònom Agència Nacional d'Avaluació de la Qualitat i Acreditació (ANECA), en el qual es formalitza l'encàrrec de gestió per a l'avaluació de l'activitat investigadora de personal docent i investigador contractat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9282

Data del DOGV
:   21-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/679


Data del document
:   16-02-2022

Organisme emissor
:   Universitat d'Alacant

Tipus de document
:   Resolució

RESOLUCIÓ de 16 de febrer de 2022, del Rectorat de la Universitat d'Alacant, per la qual es publica el conveni de col·laboració entre la Universitat d'Alacant i l'organisme autònom Agència Nacional d'Avaluació de la Qualitat i Acreditació (ANECA), en el qual es formalitza l'encàrrec de gestió per a l'avaluació de l'activitat investigadora de personal docent i investigador contractat. [2022/679]  
  
La Universitat d'Alacant i l'ANECA han subscrit, prèvia tramitació reglamentària, el dia 20 de desembre de 2021, el conveni de col·laboració on es formalitza l'encàrrec de gestió per a l'avaluació de l'activitat investigadora de personal docent i investigador contractat, per la qual cosa, d'acord amb el que es preveu en l'article 11.3 de la Llei 40/2015, d'1 d'octubre, de règim jurídic del sector públic, procedeix la publicació en el Diari Oficial de la Generalitat Valenciana d'aquest conveni, que figura com a annex a aquesta resolució.  
  
Alacant, 16 de febrer de 2022.- La rectora: Amparo Navarro Faure.  
  
  
  
ANNEX  
  
Encàrrec de gestió formalitzada per conveni entre l'organisme autònom Agència Nacional d'Avaluació de la Qualitat i Acreditació i la Universitat d'Alacant, per a l'avaluació de l'activitat investigadora de personal docent i investigador contractat  
  
Reunits  
D'una part, Mercedes Siles Molina, en nom i representació de l'organisme autònom Agència Nacional d'Avaluació de la Qualitat i Acreditació (ANECA), CIF S0938327H. Intervé en qualitat de directora, nomenada pel Consell Rector de l'ANECA (R 19.02.2020, de la Presidència del Consell Rector, per la qual es publica el nomenament, BOE de 29.02.2020), i actuant d'acord amb les atribucions que li atribueix l'article 16 de l'Estatut de l'organisme autònom ANECA, aprovat pel Reial decret 1112/2015, d'11 de desembre.  
De l'altra part, Amparo Navarro Faure, rectora de la Universitat d'Alacant, actuant en nom i representació de la Universitat d'Alacant, CIF K8021864-S, amb seu a carretera Sant Vicent, s/n, - 03431 Sant Vicent del Raspeig (Alacant) d'acord amb les atribucions que li confereix l'article 64 dels Estatuts de la Universitat, aprovats pel Decret 25/2012, de 3 de febrer (DOGV 6710, 9 de febrer) del Consell de la Generalitat Valenciana, després del seu nomenament amb data 10 de desembre del 2020 (Decret 210/2020, de 18 de desembre, del Consell, de nomenament d'Amparo Navarro Faure com a rectora de la Universitat d'Alacant, DOGV de 21 de desembre del 2020).  
  
Exposen que,  
1. ANECA, a través de la Comissió Nacional Avaluadora de l'Activitat Investigadora (d'ara endavant CNEAI), d'acord amb el que preveu el Reial decret 1112/2015, d'11 de desembre, pel qual s'aprova l'Estatut de l'organisme autònom ANECA, fa l'avaluació de l'activitat investigadora dels funcionaris de carrera i interins dels cossos docents universitaris d'universitats públiques i dels organismes públics d'investigació de l'Administració General de l'Estat, d'acord amb el que disposa l'article 2.4.2. del Reial decret 1086/1989, de 28 d'agost, sobre retribucions del professorat universitari, en la redacció donada per la disposició final 1a.U. del Reial decret 1112/2015, d'11 de desembre.  
  
2. Les universitats públiques requereixen comptar amb un sistema d'avaluació del professorat contractat que siga equiparable al sistema d'avaluació del personal docent i investigador amb la condició de funcionari de carrera i interí de la universitat pública. Aquesta equiparació ho és pel que fa a l'avaluació mateixa considerada, i és aliena aquesta equiparació al que estableix el Reial decret 1086/1989, de 28 d'agost, sobre retribucions del professorat universitari, per al personal docent funcionari de carrera, com també pel que fa al que es preveu en l'article 55 de la Llei orgànica 6/2001, de 21 de desembre, d'universitats.  
3. ANECA i la Universitat d'Alacant tenen un interès comú en la millora de la qualitat del personal docent i investigador, i la Universitat d'Alacant està interessada a poder tenir aquest sistema d'avaluació del professorat contractat no funcionari. Per això, les dues parts, amb data 10 de juliol de 2017 van signar un encàrrec per conveni pel qual la Universitat va encarregar a ANECA l'avaluació a càrrec de la CNEAI de l'activitat investigadora del professorat contractat doctor permanent. Igualment, amb posterioritat, van signar amb data 28 de maig de 2018 una addenda a aquest encàrrec per la qual totes les referències que s'hi fan al professorat contractat doctor permanent de la Universitat, s'entenen aplicables al professorat contractat doctor interí.  
  
4. Atès que l'encàrrec citat està pròxim a vèncer, i la Universitat d'Alacant considera necessari comptar amb aquest sistema d'avaluació, es requereix formalitzar un nou encàrrec per conveni perquè ANECA puga fer les avaluacions de l'activitat investigadora del personal docent i investigador contractat que necessite la Universitat.  
  
5. La CNEAI no fa a través d'aquest conveni, en cap cas, l'avaluació del personal docent i investigador contractat de la Universitat d'Alacant a l'efecte de percepció de les retribucions complementàries lligades a mèrits individuals, docents, investigadors i de gestió a què es refereix l'article 55 de la Llei orgànica 6/2001, de 21 de desembre, d'universitats. D'aquesta manera no es distorsiona el model de carrera docent i investigadora que estableix la Llei orgànica 6/2001, de 21 de desembre, i que reafirma la modificació operada per la Llei orgànica 4/2007, de 12 d'abril.  
Atès l'anterior, ANECA i Universitat d'Alacant acorden subscriure aquest encàrrec formalitzat per conveni, a l'empara del que disposa l'article 11 de la Llei 40/2015, d'1 d'octubre, de règim jurídic del sector públic, que es regirà per les següents,  
  
  
Clàusules  
  
Primera. Objectiu  
L'objectiu d'aquest encàrrec és que la CNEAI avalue l'activitat investigadora del personal docent i investigador contractat de la Universitat d'Alacant, i en concret de les figures que la Universitat establisca en la convocatòria corresponent.  
D'acord amb això, la convocatòria per a l'avaluació d'aquesta activitat investigadora per la CNEAI es farà per la Universitat d'Alacant, per ser de la seua competència.  
Aquesta avaluació es farà pels comitès de la CNEAI, mitjançant l'emissió corresponent de l'informe tècnic, i sota idèntics criteris als que aplique en cada moment la CNEAI en les avaluacions de sexennis.  
  
  
Segona. Obligacions de la Universitat d'Alacant  
Les obligacions de la Universitat d'Alacant són:  
1. Fer la convocatòria per al reconeixement de l'activitat investigadora del personal docent i investigador contractat que considere.  
  
Aquesta convocatòria ha de coincidir amb la data de la convocatòria que anualment fixa la CNEAI per a l'avaluació de l'activitat investigadora del professorat funcionari.  
La Universitat indicarà en la convocatòria l'obligatorietat de les persones sol·licitants de presentar la sol·licitud en els seus registres.  
2. Remetre a ANECA un llistat amb les sol·licituds presentades per a avaluar, en la forma establida en la clàusula cinquena.  
3. Resoldre els procediments d'avaluació de l'activitat investigadora, com també assumir tots els actes administratius i resolucions que de la tramitació de la convocatòria puguen sorgir, per ser de la seua competència.   
4. Quan s'interpose recurs contra la resolució dels procediments d'avaluació de l'activitat investigadora, la Universitat d'Alacant podrà sol·licitar informe dels comitès tècnics de la CNEAI. Posteriorment, la Universitat dictarà la resolució administrativa que pose fi al recurs.  
  
  
Tercera. Obligacions d'ANECA  
Les obligacions d'ANECA són:  
1. Avaluar les sol·licituds enviades per la Universitat d'Alacant en el marc de les activitats realitzades per la CNEAI i d'acord amb els criteris d'avaluació d'aquesta. Per això, posarà a la disposició del personal docent i investigador contractat de la universitat que s'arreplegue en la convocatòria, l'aplicació telemàtica que utilitza per a la petició de l'avaluació de l'activitat investigadora del personal docent i investigador funcionari de carrera.  
2. Emetre, a través dels comitès de la CNEAI, un informe tècnic per cada sol·licitud d'avaluació de l'activitat investigadora.  
En l'informe tècnic, l'obra sotmesa a valoració es qualificarà dins de la forqueta 0 a 10. L'informe tècnic serà remès després a la Universitat.  
3. Establir el procediment que cal seguir en l'avaluació del personal docent i investigador de la universitat. Aquest procediment respectarà els criteris, els terminis i les normes aplicables al procediment general d'avaluació de l'activitat investigadora del professorat funcionari de la Universitat.  
4. Emetre informe en el cas de les impugnacions eventuals que pogueren fer-se d'acord amb el que preveu la clàusula anterior.  
  
Quarta. Compensació de despeses derivades de l'encàrrec  
La Universitat d'Alacant compensarà a l'ANECA les despeses que haja tingut en la realització d'aquesta avaluació, que seran finançades amb càrrec al capítol 2 del seu pressupost (secció 33 programa 322C article 23).  
L'ANECA emetrà una liquidació de despeses del conveni en què es farà constar les sol·licituds avaluades per la CNEAI i l'import que haurà de pagar la Universitat d'Alacant. Cada sol·licitud tindrà un cost de 200 euros.  
L'import de les liquidacions, pels informes fets per la CNEAI d'acord amb el que preveu aquest conveni, s'ingressarà per part de la Universitat d'Alacant en el compte corrent amb número d'IBAN ES60 1046 9618 91 5802418107 oberta a nom de l'organisme autònom en l'entitat bancària Banc de Santander prèvia emissió per ANECA de la factura que legalment corresponga.  
Els membres dels comitès tècnics d'avaluació de la CNEAI, percebran assistències amb càrrec al pressupost d'ANECA, sempre d'acord amb el que disposen els articles 27 i següents del Reial decret 462/2002, de 24 de maig, sobre indemnitzacions per raó del servei i amb els límits establits a aquest efecte pel Ministeri d'Hisenda en la resolució de la Secretaria d'Estat de Pressupostos i Despeses de 10 de juny de 2016, prorrogada per Resolució del 20 de novembre de 2019, o les autoritzacions corresponents aprovades a aquest efecte durant la vigència d'aquest encàrrec. En cap cas, la Universitat d'Alacant abonarà les despeses d'assistència dels membres dels comitès d'avaluació de la CNEAI.  
  
  
Cinquena. Sol·licituds d'avaluació  
Els sol·licitants d'avaluació utilitzaran la plataforma electrònica proporcionada per ANECA per a fer la sol·licitud i registrar-la, i la Universitat d'Alacant es compromet a enviar a ANECA un únic llistat editable i ordenat alfabèticament, en el mes següent a la terminació del termini, on s'identifiquen les sol·licituds que s'hauran d'avaluar d'acord amb l'encàrrec, juntament amb la informació següent: nom de la Universitat/raó social, NIF, domicili fiscal, persona de contacte, òrgan gestor, unitat tramitadora, oficina comptable, i òrgan proponent, i qualsevol altra informació rellevant per a la facturació de les sol·licituds avaluades. No seran admeses per ANECA les sol·licituds presentades en la plataforma que no es preveuen en el llistat.   
Caldrà remetre el per correu electrònic al compte wzepvd.ooosx@ivgxk.ou, posant en l'assumpte «Sol·licituds avaluables any XXXX», en què «XXXX» serà l'any de la convocatòria de què es tracte.  
La Universitat d'Alacant indicarà en la convocatòria l'obligatorietat de les persones sol·licitants de presentar la sol·licitud en els seus registres.  
  
Sisena. Titularitat de la competència  
L'encàrrec de gestió no suposa cessió de titularitat de les competències de les parts, ni dels elements substantius del seu exercici.  
  
La Universitat d'Alacant dictarà els actes o les resolucions que donen suport, o en què s'integre, la concreta activitat material motiu de l'encàrrec de gestió regulada en aquest conveni.  
  
Setena. Protecció de dades personals  
La Universitat d'Alacant responsable de tractament, posarà a la disposició d'ANECA les dades personals de les persones sol·licitants necessàries per a fer possible l'avaluació a què es refereix aquest conveni. ANECA, encarregada del tractament, es compromet a tractar les dades amb aquesta única i exclusiva finalitat. Una vegada feta l'avaluació, ANECA tornarà les dades proporcionades per la Universitat, juntament amb cada informe d'avaluació, i suprimirà les còpies existents llevat que es requerisca la conservació de les dades personals d'acord amb el Dret de la Unió Europea o d'Espanya.  
D'acord amb el que preveu l'article 6.1.e del Reglament (UE) 2016/679, del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades, d'ara en avant RGPD), el tractament de les dades referides en el paràgraf anterior és necessari per al compliment d'una missió feta en interès públic per part de la Universitat, concretament, la garantia de la qualitat establida com a finalitat essencial de la política universitària en l'article 31 de la Llei orgànica 6/2001, de 21 de desembre. La Universitat d'Alacant facilitarà a cada persona avaluada, en el moment de la recollida de les dades, la informació prevista en l'article 13 del RGPD.  
  
ANECA no aplicarà les dades ni les utilitzarà amb cap finalitat diferent de la prevista en aquest conveni, ni les comunicarà, si més no per a la seua conservació, a altres persones, exceptuant els avaluadors i avaluadores encarregats de l'avaluació. Així mateix, es compromet a no fer cap cessió d'aquestes dades i observarà en tot moment, i en relació amb les dades de caràcter personal que li pogueren ser lliurades per a la realització dels treballs d'avaluació, el deure de confidencialitat i secret professional disposat en l'article 28.3.b del RGPD com també en la Llei orgànica 3/2018, de 5 de desembre, de protecció de dades personals i garantia dels drets digitals, i en la resta de normes aplicables a aquesta matèria, d'acord amb les quals ANECA garantirà que els avaluadors que puguen accedir a aquestes dades es comprometen a respectar aquesta confidencialitat.  
No serà possible fer subcontractacions a tercers del servei que l'encarregat del tractament presta al responsable del tractament.  
ANECA manifesta complir amb la normativa vigent en matèria de protecció de dades de caràcter personal i, en particular, amb el RGPD i resta de disposicions vigents en la matèria. Les mesures de seguretat implantades en ANECA es corresponen amb les previstes en l'annex II (mesures de seguretat) del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica.  
ANECA notificarà a la Universitat, sense dilació indeguda i a través de l'adreça de correu electrònic que aquesta li indique, les violacions de la seguretat de les dades personals a càrrec seu de les quals tinga coneixement, juntament amb tota la informació rellevant per a la documentació i comunicació de la incidència. Així mateix, posarà a la disposició de la Universitat tota la informació necessària per a demostrar el compliment de les obligacions establides en l'article 28 del RGPD i també per a permetre i contribuir a la realització d'auditories, incloses inspeccions, per part del responsable o d'un altre auditor autoritzat per aquest responsable.  
Sense perjudici del que disposa l'article 82 del RGPD, si ANECA infringeix aquest document i el que disposa aquesta norma en determinar les finalitats i els mitjans del tractament, serà considerat responsable del tractament respecte d'aquest tractament.  
  
Vuitena. Extinció  
Aquest encàrrec s'extingirà pel compliment del seu objectiu o per incórrer en alguna causa de resolució.  
Són causes de resolució:  
a. El transcurs del termini de vigència de l'encàrrec sense haver-se acordat la pròrroga.  
b. Per mutu acord de les persones signants.  
c. Per circumstàncies que feren impossible o innecessària la realització de les actuacions objecte d'aquest conveni.  
d. Per l'incompliment de les obligacions i els compromisos assumits per part d'alguna de les persones signants. En aquest cas, les parts es preavisaran per 20 dies per a evitar, si això fora possible, l'extinció. Si transcorregut el termini indicat en el requeriment persistira l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni, fet que no implicarà dret a indemnització.  
e. Per decisió judicial declaratòria de la nul·litat del conveni.  
f. Qualsevol altra causa prevista en l'ordenament jurídic.  
  
Novena. Modificació  
Aquest encàrrec formalitzat per conveni podrà ser modificat de mutu acord, a sol·licitud de qualsevol de les parts.  
  
Desena. Vigència  
Aquest conveni que formalitza l'encàrrec es perfeccionarà per la prestació del consentiment de les parts a través de la signatura, i haurà de ser publicat en el Diari Oficial de la Generalitat Valenciana, d'acord amb l'article 11.3 de la Llei 40/2015, d'1 d'octubre. La tramitació d'aquesta publicació serà feta per la Universitat d'Alacant. Així mateix, s'inscriurà per part d'ANECA en el Registre de convenis i d'encàrrecs de gestió del sector públic estatal (RCESPE).  
  
Tindrà una vigència de quatre anys. En qualsevol moment abans de la finalització d'aquest termini, podran acordar unànimement la pròrroga d'aquest per un nou període de fins a quatre anys addicionals o la seua extinció.  
  
Onzena. Finalització d'encàrrecs anteriors  
ANECA i la Universitat d'Alacant acorden resoldre l'encàrrec subscrit per les dues parts per a l'avaluació de l'activitat investigadora del professorat de la Universitat amb data 10 de juliol de 2017, que es declara per consegüent resolt i extint.  
  
Dotzena. Règim jurídic i resolució de controvèrsies que poguera plantejar la seua execució  
Aquest conveni és un encàrrec de gestió de les previstes en l'article 11 de la Llei 40/2015, d'1 d'octubre, i té naturalesa administrativa.  
  
El seguiment es farà per una comissió mixta, formada per les dues parts, a través d'un representant de cadascuna d'aquestes, a designar per les persones signants, els quals resoldran les controvèrsies que pogueren plantejar-se sobre la interpretació i l'execució d'aquest conveni, i es regirà pel que disposen els articles 15 i següents de la Llei 40/2015, d'1 d'octubre. A falta d'acord, les parts acorden sotmetre's als jutjats i tribunals de l'ordre jurisdiccional contenciosoadministrativa.  
  
  
Per la Universitat d'Alacant,  
Amparo Navarro Faure  
  
Per l'Agència Nacional d'Avaluació de la Qualitat i Acreditació,  
  
Mercedes Siles Molina